6.9.2022
MT
Il-Ġurnal Uffiċjali tal-Unjoni Ewropea
C 342/51 L-Erbgħa 16 ta’ Frar 2022
7.
Huwa konxju mill-fatt li l-EFSA pproduċiet diversi opinjonijiet dwar l-użu ta' miżuri bbażati fuq l-annimali għal speċijiet mhux koperti minn leġiżlazzjoni speċifika (baqar tal-ħalib u baqar taċ-ċanga) bi tweġiba għal talbiet mill-Kummissjoni; jiddispjaċih għall-fatt li s'issa dawn il-miżuri bbażati fuq l-annimali proposti mill-EFSA għadhom ma ġewx implimentati; jistieden lill-Kummissjoni, għalhekk, tiżgura li dawn il-miżuri bbażati fuq l-annimali jiġu aġġornati bl-aħħar għarfien xjentifiku u jiġu integrati fil-leġiżlazzjoni speċifika eżistenti;
8.
Jirrikonoxxi li skont il-korpi xjentifiċi, il-miżuri bbażati fuq l-annimali – għalkemm mixtieqa – mhux dejjem ikunu infurzabbli u verifikabbli b'mod oġġettiv; jistieden lill-Kummissjoni, għalhekk, fil-kuntest tar-reviżjoni tagħha tal-leġiżlazzjoni tal-UE dwar it-trattament xieraq tal-annimali, biex tifformula rekwiżiti speċifiċi u verifikabbli ħafna fid-dawl tal-aħħar opinjonijiet xjentifiċi u d-diversi sistemi ta' produzzjoni madwar l-Istati Membri;
9.
Jistieden lill-Kummissjoni tiżgura l-konformità mal-leġiżlazzjoni eżistenti dwar it-trattament xieraq tal-annimali u taġġorna r-regoli, fejn meħtieġ, biex tlaħħaqhom aħjar mad-domandi tas-soċjetà, fid-dawl tal-progress xjentifiku u s-sejbiet tar-riċerka f'dan il-qasam, filwaqt li twessa' l-kamp ta' applikazzjoni u l-flessibbiltà ta' dawk ir-regoli biex jadattaw għall-aħħar żviluppi xjentifiċi u teknoloġiċi u l-objettivi tal-Patt Ekoloġiku;
10.
Ifakkar li l-bidliet kwantifikabbli orjentati lejn l-output iridu jsiru wara evalwazzjoni xjentifika xierqa u f'konsultazzjoni mal-korpi kompetenti u l-partijiet interessati fl-Istati Membri, bil-għan li jiġu indirizzati l-isfidi li jiffaċċjaw dawk li jrabbu l-annimali, minn naħa waħda, u l-ħtiġijiet u l-aspettattivi taċ-ċittadini u s-saħħa u t-trattament xieraq tal-annimali, min-naħa l-oħra, filwaqt li jitqiesu l-aħjar għażliet għall-konsumaturi u l-kapaċità tal-akkwist tagħhom; ifakkar li s-sistema tal-ikel Ewropea tagħna għandha tipprovdi aċċess għal ikel affordabbli u ta' kwalità għolja; iqis li l-produtturi għandhom jiġu ggarantiti sehem ġust tal-prezz tal-prodotti tal-ikel li jikkonformaw mal-leġiżlazzjoni tal-UE dwar it-trattament xieraq tal-annimali;
11.
Jitlob li jkun hemm ktajjen tal-provvista iqsar fin-nutrizzjoni, li jiddependu fuq ikel prodott lokalment jew reġjonalment biex il-konsumaturi jingħataw aċċess dirett aħjar għall-ikel lokali u jingħata appoġġ lill-bdiewa żgħar;
12.
Jistieden lil-leġiżlaturi jivvalutaw sew il-konsegwenzi ta' dawn l-iżviluppi u jkunu konxji sew tagħhom; jitlob li l-valutazzjoni tat-tibdil issir skont approċċ globali li jinkorpora l-komponenti soċjali, ambjentali, tat-trattament xieraq tal-annimali u ekonomiċi tas-sostenibbiltà, kif ukoll il-kwistjoni tal-ergonomija tal-bdiewa u l-aspetti tas-saħħa, u billi jittieħed kont partikolarment tal-approċċ “Saħħa Waħda”; ifakkar li t-trattament xieraq tal-annimali jrid jiġi kkombinat ma' approċċ ekonomiku sostenibbli;
13.
Jissottolinja l-ħtieġa li jittejbu t-trattament xieraq u s-saħħa tal-annimali fl-agrikoltura tal-annimali bħala parti mill-approċċ “Saħħa Waħda”; jiġbed l-attenzjoni għall-fatt li, biex jintlaħaq dan l-għan, prattiki mtejba tat-trobbija tal-annimali huma essenzjali, peress li titjib fit-trattament xieraq tal-annimali jtejjeb is-saħħa tal-annimali, u b'hekk titnaqqas il-ħtieġa ta' medikazzjoni u jitrażżan it-tixrid ta' żoonożi; jistieden lill-Kummissjoni tiżviluppa wkoll l-approċċ “Trattament Xieraq Wieħed” bħala parti mir-reviżjoni tal-leġiżlazzjoni dwar it-trattament xieraq tal-annimali;
14.
Jistieden lill-Kummissjoni u lill-Istati Membri jsaħħu l-kontrolli biex jimmonitorjaw il-preżenza ta' antibijotiċi u residwi kimiċi oħra pprojbiti li jinstabu f'importazzjonijiet minn pajjiżi mhux tal-UE, bħala parti mill-istrateġija tal-Kummissjoni biex tindirizza b'mod effettiv l-użu mhux irregolat ta' antibijotiċi u pestiċidi użati fil-produzzjoni tal-annimali, il-frott tal-baħar u l-akkwakultura;
15.
Jitlob li jiġu introdotti miżuri li jiggarantixxu s-sikurezza u l-integrità tal-bdiewa f'każ li jittieħdu ċerti azzjonijiet fil-konfront tal-annimali;
16.
Jenfasizza li kwalunkwe bidla trid tiġi kkunsidrata fid-dawl tal-ħin, l-appoġġ u l-finanzjament meħtieġa biex il-bdiewa li jrabbu l-annimali jimplimentawha, l-implikazzjonijiet ekonomiċi u burokratiċi tagħha u l-inerzja li tista' tinvolvi; jenfasizza l-ħtieġa li jitqiesu b'mod partikolari l-ispejjeż tal-investiment, fid-dawl tar-riskju li marġnijiet baxxi ta' profitt itawwlu d-durata tal-ħlas lura ta' self; jinnota li l-bidliet biex jittejjeb it-trattament xieraq tal-annimali fil-farms jeħtieġu perjodu ta' tranżizzjoni xieraq; jirrikonoxxi li l-bdiewa li jrabbu l-annimali huma involuti f'ċiklu ta' investiment kontinwu minħabba l-inizjattivi reċenti fil-qasam tat-trattament xieraq tal-annimali u perjodi twal ta' ħlas lura;